
Parengto sprendimo projekto tikslas – patvirtinti naujus Šiaulių Simono Daukanto inžinerijos gimnazijos nuostatus (toliau – Nuostatai) įteisinant juose pasikeitusių teisės aktų nuostatas. 

Šiaulių Simono Daukanto inžinerijos gimnazijos (toliau – gimnazija) nuostatai patvirtinti Šiaulių miesto savivaldybės tarybos 2023 m. birželio 8 d. sprendimu Nr. T-268 „Dėl Šiaulių gimnazijų nuostatų patvirtinimo“.  

Sprendimo projektas parengtas ir teikiamas vadovaujantis Lietuvos Respublikos biudžetinių įstaigų įstatymo Nr. I-1113 pakeitimo įstatymu Nr. XIV-2241, kuriuo patikslinta biudžetinės įstaigos samprata; pakoreguotos biudžetinės įstaigos teisės ir pareigos; patikslintos biudžetinės įstaigos savininko teises įgyvendinančios institucijos kompetencijos; nustatyti biudžetinės įstaigos nuostatų reikalavimai; įtvirtintos nuostatos dėl biudžetinės įstaigos vadovo kompetencijų.
Biudžetinių įstaigų įstatymo 5 straipsnio 3 dalies 1 punkte nurodyta, jog biudžetinės įstaigos savininko teises ir pareigas įgyvendinanti institucija tvirtina biudžetinės įstaigos nuostatus, o to paties įstatymo 11 straipsnio 1 dalies 4 punkte imperatyviai nurodyta, kad biudžetinės įstaigos vadovas nustato biudžetinės įstaigos struktūrą ir darbuotojų pareigybių sąrašą.
Lietuvos Respublikos Seimas 2023 m. lapkričio 16 d. priėmė Lietuvos Respublikos vietos savivaldos įstatymo Nr. I-533 6, 15, 18, 21, 25, 27, 29, 33, 34, 38, 39, 43, 55, 60 ir 68 straipsnių pakeitimo įstatymą, kuris įsigaliojo 2024 m. sausio 1 d. Šiuo įstatymu buvo pakeistas 15 straipsnio 2 dalies 9 punktas, numatantis, jog Savivaldybės tarybos viena iš kompetencijų yra savivaldybės biudžetinių įstaigų nuostatų tvirtinimas mero teikimu. Iki šio įstatymo įsigaliojimo Savivaldybės tarybos viena iš kompetencijų buvo ne tik savivaldybės biudžetinių įstaigų nuostatų tvirtinimas, bet ir savivaldybės biudžetinių įstaigų struktūros, darbo užmokesčio fondo tvirtinimas, didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus savivaldybės biudžetinėse įstaigose nustatymas mero teikimu, tačiau šios nuostatos nuo 2024 m. sausio 1 d., įsigaliojus naujam teisiniam reglamentavimui, neteko galios.
Lietuvos Respublikos švietimo įstatymo 59 straipsnio 16 punkto naujoje redakcijoje, kuri įsigalioja 2024 m. birželio 1 d., nurodomi įstaigos vadovo nepasibaigus jo kadencijai atšaukimo iš pareigų pagrindai: asmuo praranda nepriekaištingą reputaciją; paaiškėja, kad dalyvaudamas viešame konkurse vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas. Šios teisės akto nuostatos turi būti įteisintos ir švietimo įstaigos steigimo dokumentuose (nuostatuose). 
Šiuo metu gimnazija vykdo pagrindinio ugdymo pirmosios ir antrosios dalies kartu su inžineriniu ugdymu, vidurinio ugdymo kartu su inžineriniu ugdymu, pagrindinio ugdymo antrosios dalies ir vidurinio ugdymo, specialiųjų ugdymosi poreikių turintiems mokiniams pritaikytas pagrindinio ir vidurinio ugdymo, individualizuotą pagrindinio ugdymo, neformaliojo vaikų ir suaugusiųjų švietimo programas, nuotolinio mokymo pagrindinio ugdymo ir vidurinio ugdymo programas. Nuo 2024-09-01 gimnazija vykdys pagrindinio ir vidurinio ugdymo programas kartu su inžineriniu ugdymu, neformaliojo vaikų ir suaugusiųjų švietimo programas ir nuotolinio mokymo pagrindinio ugdymo ir vidurinio ugdymo programas.
Atsižvelgiant į aukščiau nurodytą pasikeitusį teisinį reguliavimą, peržiūrėti ir pakeisti gimnazijos nuostatai.

Pasekmės teigiamos. Priėmus sprendimą, bus patvirtinti Šiaulių Simono Daukanto inžinerijos gimnazijos nuostatai, kurie atitiks galiojančius teisės aktus. 

Priėmus sprendimą bus pripažintas netekusiu galios Šiaulių miesto savivaldybės tarybos 2023 m. birželio 8 d. sprendimo Nr. T-268 „Dėl Šiaulių gimnazijų nuostatų patvirtinimo“ 1.1 papunktis. 

Sprendimui įgyvendinti nereikės priimti papildomų teisės aktų.
Sprendimui įgyvendinti reikalingos lėšos.
Sprendimui įgyvendinti nebus reikalingos papildomos biudžeto lėšos.
Sprendimo projekto antikorupcinis vertinimas.
Sprendimo projekto antikorupcinis vertinimas nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Danguolė Teišerskienė, tel. (+370 41) 38 64 74. Projekto iniciatorius – Švietimo skyrius. 

